CELEX: 32018D0393
Language: el
Date: 2018-03-12 00:00:00
Title: Απόφαση (ΕΕ) 2018/393 της Επιτροπής, της 12ης Μαρτίου 2018, για την έγκριση, εξ ονόματος της Ευρωπαϊκής Ένωσης, της τροποποίησης του πρωτοκόλλου μεταξύ της Ευρωπαϊκής Ένωσης και του Βασιλείου του Μαρόκου σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Ένωσης και του Βασιλείου του Μαρόκου

13.3.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 69/60
            
         ΑΠΌΦΑΣΗ (ΕΕ) 2018/393 ΤΗΣ ΕΠΙΤΡΟΠΉΣ
   της 12ης Μαρτίου 2018
   για την έγκριση, εξ ονόματος της Ευρωπαϊκής Ένωσης, της τροποποίησης του πρωτοκόλλου μεταξύ της Ευρωπαϊκής Ένωσης και του Βασιλείου του Μαρόκου σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Ένωσης και του Βασιλείου του Μαρόκου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση 2013/785/ΕΕ του Συμβουλίου, της 16ης Δεκεμβρίου 2013, για τη σύναψη, εξ ονόματος της Ευρωπαϊκής Ένωσης, του πρωτοκόλλου μεταξύ της Ευρωπαϊκής Ένωσης και του Βασιλείου του Μαρόκου σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Ένωσης και του Βασιλείου του Μαρόκου (1), και ιδίως το άρθρο 3,
   Εκτιμώντας τα ακόλουθα:
   
               (1)
            
            
               Το άρθρο 10 της συμφωνίας αλιευτικής σύμπραξης μεταξύ της Ευρωπαϊκής Κοινότητας και του Βασιλείου του Μαρόκου, (2) εφεξής καλούμενης «η συμφωνία», η οποία εγκρίθηκε με τον κανονισμό (ΕΚ) αριθ. 764/2006 του Συμβουλίου (3), προβλέπει τη σύσταση μεικτής επιτροπής επιφορτισμένης με την παρακολούθηση της εφαρμογής της εν λόγω συμφωνίας, και ιδίως με την επίβλεψη της εκτέλεσης, της ερμηνείας και της ομαλής λειτουργίας αυτής, καθώς και με την επανεκτίμηση, όταν χρειάζεται, του επιπέδου των αλιευτικών δυνατοτήτων.
            
         
               (2)
            
            
               Το άρθρο 5 του πρωτοκόλλου μεταξύ της Ευρωπαϊκής Ένωσης και του Βασιλείου του Μαρόκου σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Ένωσης και του Βασιλείου του Μαρόκου (4), εφεξής καλούμενου «το πρωτόκολλο», το οποίο εγκρίθηκε με την απόφαση 2013/785/ΕΕ, εξουσιοδοτεί τη μεικτή επιτροπή να επανεξετάζει τις αλιευτικές δυνατότητες με κοινή συμφωνία, εφόσον η εν λόγω επανεξέταση αποσκοπεί στη βιωσιμότητα των αλιευτικών πόρων του Μαρόκου.
            
         
               (3)
            
            
               Κατά τη συνεδρίαση της μεικτής επιτροπής, που πραγματοποιήθηκε στις Βρυξέλλες από τις 25 έως τις 27 Οκτωβρίου 2017, η πλευρά του Μαρόκου ανακοίνωσε την πρόθεσή της να προβεί σε μείωση της ποσόστωσης που χορηγείται το 2018 για τις πελαγικές μηχανότρατες βιομηχανικής αλιείας (βλέπε τεχνικό δελτίο αλιείας αριθ. 6), με στόχο να διασφαλιστεί η βιωσιμότητα της εκμετάλλευσης των σχετικών αποθεμάτων. Λαμβανομένων υπόψη των αναμενόμενων επιπτώσεων του μέτρου αυτού στον οικείο στόλο, η πλευρά της ΕΕ πρότεινε την παράλληλη τροποποίηση ορισμένων λεπτομερειών εφαρμογής του πρωτοκόλλου που σχετίζονται με τη βιομηχανική πελαγική αλιεία, με σκοπό τη βελτιστοποίηση της χρήσης των αλιευτικών δυνατοτήτων στην κατηγορία αυτή.
            
         
               (4)
            
            
               Αμέσως μετά τη σχετική συνεδρίαση της μεικτής επιτροπής, η Επιτροπή διαβίβασε στο Συμβούλιο έγγραφο στο οποίο εκτίθενται λεπτομερώς τα συγκεκριμένα στοιχεία της προβλεπόμενης θέσης της Ένωσης σχετικά με τις προβλεπόμενες τροποποιήσεις.
            
         
               (5)
            
            
               Η προβλεπόμενη θέση της Ένωσης εγκρίθηκε από το Συμβούλιο, σύμφωνα με το σημείο 3 του παραρτήματος της απόφασης 2013/785/ΕΕ.
            
         
               (6)
            
            
               Τα αποτελέσματα της συνεδρίασης της μεικτής επιτροπής, που πραγματοποιήθηκε στις Βρυξέλλες από τις 25 έως τις 27 Οκτωβρίου 2017, σχετικά με την τροποποίηση της ποσόστωσης, του μηνιαίου ορίου αλιευμάτων και της σύνθεσης των αλιευμάτων ανά ομάδα ειδών της κατηγορίας 6, επιβεβαιώθηκαν με ανταλλαγή επιστολών μεταξύ του Υπουργείου Γεωργίας, Θαλάσσιας Αλιείας, Αγροτικής Ανάπτυξης, Υδάτων και Δασών του Μαρόκου αφενός, και της Ευρωπαϊκής Επιτροπής αφετέρου.
            
         
               (7)
            
            
               Οι τροποποιήσεις αυτές θα πρέπει να εγκριθούν εξ ονόματος της Ευρωπαϊκής Ένωσης.
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνονται, εξ ονόματος της Ένωσης, οι τροποποιήσεις του τεχνικού δελτίου αλιείας αριθ. 6 του πρωτοκόλλου μεταξύ της Ευρωπαϊκής Ένωσης και του Βασιλείου του Μαρόκου σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Κοινότητας και του Βασιλείου του Μαρόκου, οι οποίες εγκρίθηκαν από τη μεικτή επιτροπή που συστάθηκε με το άρθρο 10 της εν λόγω συμφωνίας μέσω της ανταλλαγής επιστολών που παρατίθενται στο παράρτημα της παρούσας απόφασης.
   Άρθρο 2
   Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 12 Μαρτίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 349 της 21.12.2013, σ. 1.
   
      (2)  ΕΕ L 141 της 29.5.2006, σ. 4.
   
      (3)  Κανονισμός (ΕΚ) αριθ. 764/2006 του Συμβουλίου, της 22ας Μαΐου 2006, σχετικά με τη σύναψη της συμφωνίας αλιευτικής σύμπραξης μεταξύ της Ευρωπαϊκής Κοινότητας και του Βασιλείου του Μαρόκου (ΕΕ L 141 της 29.5.2006, σ. 1).
   
      (4)  ΕΕ L 328 της 7.12.2013, σ. 2.
   
      ΠΑΡΑΡΤΗΜΑ
      Α.   Απόσπασμα επιστολής (Ares) 5493915 της 10ης Νοεμβρίου 2017 της Γενικής Διεύθυνσης Θαλάσσιας Πολιτικής και Αλιείας της Ευρωπαϊκής Επιτροπής
      
      Κυρία Γενική Γραμματέα,
      Σε συνέχεια της επιστολής μου της 3ης Νοεμβρίου σχετικά με την παρακολούθηση των συμπερασμάτων της πρόσφατης μεικτής επιτροπής (αριθ. αναφοράς Αres 5362568 της 3ης Νοεμβρίου 2017), είμαι στην ευχάριστη θέση να σας επιβεβαιώσω ότι, σύμφωνα με το άρθρο 5 του πρωτοκόλλου, το Συμβούλιο της Ευρωπαϊκής Ένωσης συμφώνησε με τη μείωση κατά 15 % της ποσόστωσης που χορηγείται το 2018 για τα σκάφη της κατηγορίας 6, με στόχο να διασφαλιστεί η βιωσιμότητα της εκμετάλλευσης των σχετικών αποθεμάτων.
      […]
      Επιπλέον, όπως ανακοινώθηκε στην προαναφερθείσα επιστολή, σας παρακαλώ να αποδεχτείτε, με απαντητική σας επιστολή, τις τροποποιήσεις των κατωτέρω τεχνικών όρων στην κατηγορία 6, οι οποίοι αποσκοπούν στη βελτιστοποίηση της χρήσης των αλιευτικών δυνατοτήτων στην κατηγορία αυτή:
      
                  —
               
               
                  Τροποποίηση της σύνθεσης των αλιευμάτων, με αύξηση του ποσοστού αλιευμάτων της ομάδας ειδών σαρδέλλα-φρίσσα στο 40 % της χορηγηθείσας ποσόστωσης, καθώς η αύξηση αντισταθμίζεται από αντίστοιχη μείωση του ποσοστού αλιευμάτων της ομάδας ειδών σαυρίδι/σκουμπρί/γαύρος και το ποσοστό παρεμπιπτόντων αλιευμάτων παραμένει αμετάβλητο·
               
            
                  —
               
               
                  Αύξηση του μηνιαίου ορίου αλιευμάτων, το οποίο ορίζεται στους12 000 τόνους για την περίοδο από την 1η Απριλίου έως τις 14 Ιουλίου 2018, λαμβάνοντας υπόψη ότι η ΕΕ επιμένει στη διατήρηση του εν λόγω μηνιαίου ορίου για την περίοδο από την 1η Ιανουάριου έως τις 14 Ιουλίου 2018.
               
            Με εκτίμηση
      Β.   Απόσπασμα της επιστολής αριθ. 8885 της 27ης Νοεμβρίου 2017 του Υπουργείου Γεωργίας, Θαλάσσιας Αλιείας, Αγροτικής Ανάπτυξης και Υδάτων και Δασών του Βασιλείου του Μαρόκου
      
      Κύριε Προϊστάμενε Μονάδας,
      Κατ' αρχάς, θα ήθελα να σας ευχαριστήσω για τις προσπάθειες που έχει καταβάλει η μονάδα σας προκειμένου να επιτευχθεί η συμφωνία του Συμβουλίου της Ευρωπαϊκής Ένωσης σχετικά με τη μείωση κατά 15 % της ποσόστωσης που χορηγείται το 2018 για τα σκάφη κατηγορίας 6.
      […]
      Σχετικά με τα άλλα στοιχεία που αναφέρονται στην επιστολή σας, σας παρακαλώ να σημειώσετε τα ακόλουθα σημεία που αποτέλεσαν αντικείμενο της επιστολής μου της 10ης Νοεμβρίου 2017:
      
                  1.
               
               
                  Σας επιβεβαιώνουμε τη δυνατότητα επανεξέτασης της σύνθεσης των αλιευμάτων της κατηγορίας 6 σύμφωνα με τα ακόλουθα ποσοστά: 40 % για την ομάδα ειδών σαρδέλα- φρίσσα, 58 % για την ομάδα ειδών σαυρίδι-σκουμπρί-γαύρο και 2 % για τα παρεμπίπτοντα αλιεύματα.
               
            
                  2.
               
               
                  Η πλευρά του Μαρόκου δεν έχει αντίρρηση για τον ορισμό του ανώτατου μηνιαίου ορίου στους 12 000 τόνους αλλά μόνο από τον Μάρτιο του 2018, συμπεριλαμβανομένου του μηνός αυτού. Για τον Ιανουάριο και τον Φεβρουάριο του 2018, μήνες που συμπίπτουν με το τέλος της περιόδου ωοτοκίας της σαρδέλας, το όριο θα διατηρηθεί στους10 000 τόνους.
               
            Με εκτίμηση